Grov kådhed. Sådan betegner politiassistent Søren Ribens fra Lokalpolitiet i Thisted en hændelse mandag aften. Egentlig har ordensmagten sendt kavaleriet fra Holstebro mod Thisted. For en alvorlig anmeldelse er tikket ind. Pistol ud af vinduet Klokken er omkring 20. To unge gutter i en bil holder på Frederiks Torv i det centrale Thisted og stikker en pistol ud af vinduet. - Det er en stærkt uheldig optræden, siger Søren Ribens til TV MIDTVEST. Det viser sig heldigvis, at situationen ikke er så farlig. Kun indsatslederen når frem. For de to morsingboer på 19 og 20 år er udelukkende i besiddelse af en hardball-pistol, som skyder med små plastikkugler. Derfor bliver store dele af politiet på vej mod Thisted afblæst. Kun indsatslederen når frem. - De er blevet sigtet for at forstyrre den offentlige orden og kan se frem til en bødestraf, afslutter politiassistenten fra Thisted.
To unge mænd fra Mors er sigtet i sagen.